88. schôdza NR SR - 7.deň - B. popoludní
Dátum: 2023-03-23
Poslanec: Šefčík, Marek (OĽANO)
Druh vystúpenia: Vystúpenie v rozprave

149. Ďakujem pekne za slovo. Vážený pán predsedajúci, vážené kolegyne, kolegovia, zúčastňujem sa tejto debaty a počul som všelijaké vyjadrenia a zdá sa mi, že väčšina tejto debaty nie je k tomu, o čom vlastne rokujeme, o akom bode rokujeme. Bohužiaľ, je to tak, že skĺzavame či z jednej, či z druhej strany k niečomu, o čom táto diskusia vôbec nemala byť. Ja chcem hneď na úvod vyjadriť, že pre mňa je každá ľudská bytosť hodná úcty, dôstojnosti. Myslím si, že o tom, o čom ste sa tu kolegovia, vážení kolegovia, bavili, vo väčšine prípadov by mala prechádzať vedecká odborná diskusia, až potom by to malo prísť do parlamentu. Ale znova hovorím, bavili sme sa alebo ste sa o niečom, čo vôbec nie je predmetom toho uznesenia. Keď dovolíte, tak ja som si naštudoval to uznesenie, ono je veľmi krátke a ja niektoré veci z neho zacitujem. To uznesenie je vlastne iba reakciou na iné uznesenie a hovorí, že Národná rada Slovenskej republiky so zreteľom na, teda opiera sa o nejaké veci, o Ústavu Slovenskej republiky, ktorá stanovuje, že Slovenská republika je zvrchovaný demokratický právny štát, o deklaráciu Národnej rady Slovenskej republiky o zvrchovanosti členských štátov Európskej únie, o programové vyhlásenie vlády Slovenskej republiky upravujúce, že budeme dbať na dodržiavanie princípu subsidiarity a rešpektovanie našich národných záujmov a to vrátane kultúrno-etických otázok, zmluvu o Európskej únii, zmluvu o fungovaní Európskej únie, uznesenie Národnej rady Slovenskej republiky z 18. októbra k silnejúcim prejavom nenávisti voči menšinám a komunitám, osobitne komunite LGBTI+ a židovskej komunite žijúcim na Slovensku. A to uznesenie len pripomína Európskemu parlamentu a všetkým parlamentom členských štátov Európskej únie, ktoré považuje za svojich blízkych partnerov, že právna úprava otázok týkajúcich sa rodinného práva s absentujúcim cezhraničným prvkom je výlučnej kompetencii národných štátov členských Európskej únie, členov Európskej únie a tak ďalej a tak ďalej. Čiže ja teraz skutočne nerozumiem, do akých sfér zašla táto diskusia. Ja vyzývam, vždy keď sa budeme o takýchto otázkach baviť a keď zájdu aj tam, kam zašla táto diskusia, ja vyzývam na ľudskosť. Na ľudský prístup z jednej, z druhej strany. Som presvedčený o tom, že uznesenie nijako nezľahčuje vraždu, ku ktorej došlo. Niektorí tu mali reakcie také, ako keby predkladateľky tohto uznesenia nejakým spôsobom zľahčovali tú vraždu. To nie je pravda. Keď tu vystúpi nejaký pán poslanec a prirovnáva kresťanov k fašistom, zbytočne eskaluje napätie. Úplne zbytočne. Prečo? Keď tu vystúpi nejaká poslankyňa a povie, že jediný je pápež, ktorý pochopil miluj svojho blížneho, na čo také slová. Zbytočná eskalácia napätia. Ja myslím, že kopec ľudí, nielen kresťanov, ktorí pochopili miluj blížneho svojho. Keď tu vystúpi nejaký pán poslanec a hovorí, pri tomto návrhu zákona, že za pomoci Ficovej mafie populistov a fašistov sa tu dostávajú takéto návrhy zákonov, zbytočne eskaluje napätie. Zbytočne a potom vystúpi ďalší pán poslanec zo SaS a povie, ste hlúpi a nevzdelaní, tí, ktorí predkladajú tento zákon, nie zákon, ale uznesenie, sú hlúpi a nevzdelaní. Nezdá sa vám, že pani Zemanová o tom, čo ste čítali, že nás vyzýva Európska únia na to, aby sme zmiernili ten slovník a pán za vami povie, že tí, ktorí predkladajú toto uznesenie sú hlúpi a nevzdelaní, že je to eskalácia toho napätia? Je tu výzva na hlbší vhľad do problematiky, aj to tu bolo povedané. Že niektorí nemajú hlbší vhľad do problematiky. Znova. Dostali sme sa úplne niekde inde, ako je téma toho uznesenia. Prepáčte, že to takto poviem, ale treba to povedať na rovinu, ja som si to aj poznačil, že mnohí sa tu hrajú na liberálov, tvária sa, že rešpektujú iné názory, ale ak náhodou nie je po vašom, po ich, tak agresivitou vôbec nešetria. Videli sme to v tej diskusii. Ešte raz, vyzývam na ľudskosť pri týchto otázkach. V prípade, ak sa bavíme o týchto osobách, my sme predsa prijali uznesenie, ktorým sme vyjadrili aj sústrasť, aj spomenuli sme túto komunitu a mrzí nás to, mrzí nás to, čo sa stalo na tej Zámockej. Mrzí nás to všetkých. Aj mňa. Mne je ľúto, že sa niektorí ľudia k nim takto správajú, ale z Európskej únie príde nejaké uznesenie, ktoré zovšeobecňuje. Prepáčte, že to teraz takto prirovnám, ale Hitler a, žiaľ, aj niektorí tu v tejto sále zovšeobecňujú a vieme, ku čomu dochádza, keď sa zovšeobecňuje. Je to veľmi, veľmi zlé, keď sa zovšeobecňuje... (Prerušenie vystúpenia predsedajúcim.) Pčolinský, Peter, podpredseda NR SR Páni poslanci, páni poslanci, že čo vám je? Však sa trošku ukľudnite, čo tu pískate a kričíte, akože kde ste?! Šefčík, Marek, poslanec NR SR Nezovšeobecňujte. Vidíte, ja som napríklad teraz, saskári, nereagoval na vás. Neviem, prečo ste zareagovali vy. Ja som vôbec nehovoril o vás. Ja som hovoril o iných, ktorí zovšeobecňujú, tak ako zovšeobecňoval Hitler a, bohužiaľ, príde uznesenie, ktoré nás všetkých hádže do jedného vreca. Ja som proti zovšeobecňovaniu. Buďme ľudskí k sebe, áno, pán Baránik, milujme blížneho svojho, vy to používate len vtedy, keď vám to vyhovuje, keď nevyhovuje, naložíte. Ale dobre, v poriadku, ja som za. Ja s vami súhlasím. Takto by sme mali reagovať. A nie nadávať si za to, že má niekto nejaký iný názor. Nech majú, veď vy ste liberál, vy ste liberáli, tak dobre, rešpektujte iný názor a nebuďte agresívny, keď ho niekto vysloví. Poslednýkrát vyzývam na ľudskosť a v týchto veciach na vedeckú odbornú diskusiu. Ďakujem pekne za pozornosť.